钦定古今图书集成/明伦汇编/氏族典/第324卷 > 《廖用贤尚友录》 > 应本仁
## 钦定古今图书集成/明伦汇编/氏族典/第324卷 > 《廖用贤尚友录》 > 应本仁

按《万姓统谱》：“本仁，字本立，鄞县人。以家世为宋臣，义
不仕元，隐居城南。博学好礼，喜施予，慷慨有大志。尝
慕范文正之为人，规建义庄，创屋舍五十馀间，割慈
谿腴田五百馀亩，收其岁入，以济亲族里党之贫乏，
与婚姻丧葬之不能举者。又即其中为义塾，延名师
以训导亲族里党之子弟，供膳服用，悉有常制，时其”
出纳，定其条约，使后裔世守之。郡府以其事达宣慰
使司行中书省，移浙东廉访使者核实以闻，褒嘉之。
时翰林学士黄溍为纪其事于石，世传为《应家馆》云。